PREB อวดกำไรปี 64 แตะ 240 ลบ. ปักธงปี 65 โต 20% รับ Backlog แน่น 7 พันลบ.
PREB ประกาศกำไรสุทธิปี 64 แตะ 240 ลบ. ตั้งเป้าปี 65 รายได้เติบโต 20% หลังตุน Backlog แน่น 7 พันลบ.
PREB ประกาศกำไรสุทธิปี 64 แตะ 240 ลบ. ตั้งเป้าปี 65 รายได้เติบโต 20% หลังตุน Backlog แน่น 8 พันลบ.
1 มี.ค. 2565

นายวิโรจน์ เจริญตรา กรรมการผู้จัดการ บริษัท พรีบิลท์ จํากัด (มหาชน) หรือ PREB เปิดเผยว่า ภาพรวมผลการดำเนินงานในปี 2564 บริษัทและบริษัทย่อย มีกำไรสุทธิอยู่ที่ 241.62 ล้านบาท เพิ่มขึ้น 46%  จากงวดเดียวกันของปีก่อนที่มีกำไรสุทธิ 165 ล้านบาท  ส่วนรายได้รวมอยู่ที่ 4,564.79 ล้านบาท เพิ่มขึ้น 285.42 ล้านบาท จากงวดเดียวกันปีก่อนมีรายได้รวมเท่ากับ 4,279.37 ล้านบาท
โดยสาเหตุที่กำไรปรับตัวเพิ่ม มาจากการทยอยรับรู้รายได้จากโครงการในธุรกิจรับเหมาก่อสร้าง ซึ่งมีการปรับราคาเพิ่มขึ้นให้สอดคล้องกับต้นทุนที่เพิ่มขึ้น ขณะเดียวกันรับรู้ยอดโอนจากธุรกิจพัฒนาอสังหาริมทรัพย์ในโครงการพรรณนา รวมทั้งบริษัทฯสามารถควบคุมต้นทุนได้อย่างมีประสิทธิภาพทำให้ความสามารถทำกำไรมากขึ้น
“ในปี2564 แม้ต้องเผชิญกับสถานการณ์การแพร่ระบาดของโรคโควิด-19แต่บริษัทฯยังสามารถรักษาการทำกำไรไว้ได้ในระดับที่น่าพอใจ โดยกลยุทธ์การบริหารงานที่สำคัญยังคงเน้นการควบคุมต้นทุนค่าใช้จ่ายให้สอดคล้องกับสถานการณ์ที่เกิดขึ้นได้เป็นอย่างดี” นายวิโรจน์กล่าว
ทั้งนี้ที่ประชุมคณะกรรมการบริษัทฯ ได้มีมติอนุมัติให้จ่ายเงินปันผลประจำปี 2564 ให้กับผู้ถือหุ้นเป็นเงินสด ในอัตราหุ้นละ 0.40 บาท รวมเป็นเงินปันผลทั้งสิ้น 123.47 ล้านบาท โดยกำหนดรายชื่อผู้ถือหุ้นที่มีสิทธิรับเงินปันผลในวันที่ 5 พฤษภาคม 2565 และกำหนดจ่ายเงินปันผลดังกล่าวภายในวันที่ 20 พฤษภาคม 2565
สำหรับแผนการดำเนินธุรกิจในปี 2565 บริษัทฯได้ตั้งเป้ารายได้เติบโตไม่น้อยกว่า 20% จากปีก่อน โดยสัดส่วนรายได้จะมาจากธุรกิจหลักรับเหมาก่อสร้าง  60% อสังหาริมทรัพย์ 25% และ PCM ประมาณ 10%และในปัจจุบัน บริษัทฯมีงานในมือรอรับรู้รายได้(Backlog) อยู่ที่ประมาณ 7,000 ล้านบาท ซึ่งจะทยอยรับรู้อย่างต่อเนื่อง รวมทั้งมีแผนจะเดินหน้าเข้าประมูลงานใหม่ โดยปัจจุบันได้รุกขยายไปยังโครงการอาคารสำนักงาน โรงแรม และโรงพยาบาล ซึ่งจะเน้นในส่วนของโครงการที่เป็นของหน่วยงานราชการมากขึ้น
นอกจากนี้ บริษัทฯยังมีความสนใจที่จะลงทุนแตกไลน์ในธุรกิจใหม่ๆ ซึ่งที่ผ่านมาได้เข้าไปลงทุนร่วมพันธมิตร เพื่อดำเนินธุรกิจบริหารสินทรัพย์ โดยสามารถต่อยอดธุรกิจหลักได้ ขณะเดียวกันยังมีความสนใจในธุรกิจอื่นที่สามารถสร้างผลตอบแทนที่ดี เช่น ธุรกิจที่เกี่ยวข้องกับพืชเศรษฐกิจ กัญชง กัญชา และธุรกิจสินทรัพย์ดิจิทัลอีกด้วย